Bankomatlardan naqd pul yechib olishda foiz to‘lovini chegaralash taklif qilindi

“Mening fikrim” jamoaviy murojaatlar portalida bankomatlar orqali naqd pul olinganda foiz to‘lovini chegaralash haqida petitsiya e'lon qilindi.
Ta'kidlanishicha, hozirda plastik kartadagi pulni naqdlashtirish jarayonida to‘lov 1 foiz etib belgilangan. Agarda 1 mln. so‘m naqd pul naqdlashtirilsa, unda 10 ming so‘m qo‘shimcha haq olib qolinadi. 
“Boshida tekin bo‘lgan bu amaliyot ayni vaqtda 1 foiz etib belgilandi. Bank muassasalari buni bankomatga ketadigan xarajatlar: internet, texnik ta'minot, nazorat qilish kabi xarajatlarni qoplash uchun olinadi deb tushuntirishdi. Mayli, bankning o‘z xarajatlari borligini tushungan holatda 1 foizga qarshilik yo‘q, lekin qancha ko‘p pul yechib olsangiz shuncha ko‘p mablag‘ yo‘qotasiz”, - deb yozadi murojaat muallifi. 
Bildirilishicha, agarda 5 mln. so‘m naqdlashtirilsa, 50 ming, 10 mln. so‘m naqdlashtirilsa, 100 ming so‘m yo‘qotiladi. Qancha ko‘p naqdlashtirilsa, shuncha zararga tushiladi. Bu masalani ko‘rib chiqish va aholiga qulayliklar yaratish kerak.
Shu sababli, quyidagilar taklif qilindi:
birinchidan, bankomat orqali 1 mln. so‘mdan ortiq mablag‘ yechilganda, 10 ming so‘mdan (ya'ni 1 mln.ni 1 foizi) ko‘p foiz ushlanmasin;
ikkinchidan, agar foydalanuvchi bir oy davomida bankomatdan pul naqdlashtirsa, qaysi bankomatdan pul naqdlashtirganidan qat'iy nazar faqat 1 martagina foiz ushlansin;
uchinchidan, qancha ko‘p pul yechilsa, foiz to‘lovi shuncha kamayib borsin (1 mln. gacha 1 foiz, 5 mln. gacha 0,5 foiz va h.k.);
to‘rtinchidan, bankomatlar o‘zlari tegishli bo‘lgan bank plastik kartochkalaridan foiz ushlamasin.